Det har indtil videre kun været minkfarme i Hjørring, Frederikshavn og Læsø Kommuner, der har haft smitte med coronavirus, men nu kan også Brønderslev Kommune tilføjes listen. Ifølge de seneste tal fra Fødevarestyrelsen, så er en minkbesætning i kommunen bekræftet smittet med coronavirus, mens Fødevarestyrelsen mistænker yderligere en minkfarm for smitte. I Jammerbugt Kommune er der endnu ingen bekræftede tilfælde, men fire minkfarme er dog kommet på listen over mistænkte. - Vi har ikke nogen bekræftede smittede, men vi har fire mistænkte besætninger i Jammerbugt Kommune, siger Nikolas Kühn Hove, der er beredskabschef hos Fødevarestyrelsen. Fødevareministeren sagde i går på pressemødet, at minkbesætninger med mistanke om smitte skal slås ned. Vil det sige, at besætningen på de her fire minkfarme skal slås ned? - Det er rigtigt, at den nye strategi også bygger på, at mistænkte besætninger slås ned. Præcis hvordan, hvorledes og hvornår vi gør det, er noget af det vi sidder og prøver at lave en plan for, siger Nikolas Kühn Hove. I Frederikshavn Kommune er der desuden konstateret smitte på yderligere en minkfarm. På landsplan er 43 minkbeæstninger konstateret smittet.
Der er desuden mistanke om smitte på yderligere en farm i kommunen, mens fire minkfarme i Jammerbugt Kommune er mistænkt for smitte.